Ο **Μιχάλης Σουγιούλ** (γεννημένος ως Μιχαήλ Σουγιουλτζόγλου‎‎· 1 Αυγούστου 1906, Αϊδίνιο - 16 Οκτωβρίου 1958, Αθήνα) ήταν σημαντικός Έλληνας συνθέτης ελαφράς μουσικής.

Βιογραφικό
----------

Γεννήθηκε στο Αϊδίνιο της Μικράς Ασίας το 1906 (κάποιες πηγές αναφέρουν ως έτος γέννησης το 1904, ενώ μεμονωμένη αναφορά υπάρχει και για το 1900). Η οικογένειά του, πλούσιοι δερματέμποροι, μετανάστευσε στην Αθήνα το 1920 και ο νεαρός τότε Μιχάλης αρχικά εργάσθηκε ως αυτοδίδακτος πιανίστας, πριν ταξιδέψει στη Μασσαλία για μουσικές σπουδές. Χρησιμοποιούσε το καλλιτεχνικό επώνυμο «Σουγιούλ» από το 1931, οπότε και περιόδευσε στην Ευρώπη ως μέλος αργεντίνικης ορχήστρας. Ήταν συγγενής της Έλλης Σουγιουλτζόγλου-Σεραϊδάρη, της γνωστής προπολεμικής φωτογράφου Nelly's. Πέθανε από (δεύτερο) εγκεφαλικό επεισόδιο το 1958 στην Αθήνα, αφήνοντας πίσω τον γιο του Θάνο, που έπεσε θύμα τροχαίου λίγα χρόνια μετά, καθώς και τις κόρες του Μαρία, Ηρώ και Αλίκη.

Υπήρξε πολυγραφότατος στο είδος της ελληνικής ελαφράς μουσικής κατά τον μεσοπόλεμο και την πρώτη μεταπολεμική/μετεμφυλιακή δεκαετία, γράφοντας περισσότερα από 700 τραγούδια σε όλα τα στυλ, τάγκο, ρομάντζες, βαλς, καντάδες, δημοτικά, πατριωτικά και λαϊκά, που γνώρισαν μεγάλη εμπορική επιτυχία. Είχε γράψει μουσική για 45 θεατρικές επιθεωρήσεις και 10 κινηματογραφικές ταινίες (*Ένα βότσαλο στη λίμνη*, *Σάντα Τσικίτα*, *Θανασάκης ο πολιτευόμενος*, *Το σωφεράκι*, *Μια ζωή την έχουμε* και άλλες), ενώ εργαζόταν ανελλιπώς ως μαέστρος σε μεγάλα νυχτερινά κέντρα της εποχής. Διατέλεσε μέλος της Εταιρείας Θεατρικών Συγγραφέων και Μουσουργών, διευθυντής Ακρόασης της Ελληνικής Ραδιοφωνίας και των εταιρειών δίσκων Cοlumbia και Parlophone. 

Ανάμεσα στα γνωστότερα τραγούδια του, που παραμένουν κοσμαγάπητα για περισσότερο από μισόν αιώνα αφότου γράφτηκαν, συμπεριλαμβάνονται τα: «Ασ’ τα τα μαλλάκια σου», «Ας ερχόσουν για λίγο», «Κάτι με τραβά κοντά σου», «Ο μήνας έχει εννιά», «Παιδιά, της Ελλάδος παιδιά», «Μας χωρίζει ο πόλεμος», «Το τσαρούχι», «Αρχισαν τα όργανα», «Απόψε το κορίτσι θέλει θάλασσα» (γνωστότερο και ως ο «Μανόλης ο Τραμπαρίφας»), «Το τραμ το τελευταίο», «Μια ζωή την έχουμε», «Αδύνατον να κοιμηθώ», «Άλα, άνοιξε κι άλλη μπουκάλα», «Άσε τον παλιόκοσμο να λέει», «Μονά - ζυγά», «Άτιμη τύχη», «Σβήστε με απ' τον χάρτη» και πάρα πολλά άλλα. Στο πασίγνωστο «Παιδιά, της Ελλάδος παιδιά» χρησιμοποίησε τη μελωδία του δικού του τραγουδιού «Ζεχρά» (αρχικά γραμμένου το 1938 σε στίχους Αιμίλιου Σαββίδη) με νέους στίχους του Μίμη Τραϊφόρου γραμμένους για τη Σοφία Βέμπο.

Σε συνεργασία με τους Αλέκο Σακελλάριο και Χρήστο Γιαννακόπουλο, ως στιχουργούς, δημιούργησε μεταπολεμικά τη σχολή του «αρχοντορεμπέτικου», μία σχολή που συνδύαζε λαϊκότροπους -συνήθως χιουμοριστικούς- στίχους και μουσική, με δυτικότροπες ενορχηστρωτικές επιρροές. Πρώτο τραγούδι της σχολής αυτής ήταν «Το τραμ το τελευταίο» σε αθηναϊκή τότε επιθεώρηση.

Ο Μιχάλης Σουγιούλ συνεργάστηκε με όλους τους δημοφιλείς ερμηνευτές της εποχής, όπως τη Σοφία Βέμπο, με την οποία περιόδευε στο αλβανικό μέτωπο, τη Δανάη, την Καίτη Μπελίντα, τον Τώνη Μαρούδα, την Κάκια Μένδρη, τη Στέλλα Γκρέκα, τη Μάγια Μελάγια, τον Νίκο Γούναρη, τις αδελφές Άννα και Μαρία Καλουτά ακόμα και τον Στελλάκη Περπινιάδη και άλλους.

Μουσική για τον κινηματογράφο
-----------------------------

| Έτος | Τίτλος | Σκηνοθέτης |
| --- | --- | --- |
| 1951 | *Εκείνες που δεν πρέπει ν' αγαπούν* | Αλέκος Σακελλάριος |
| 1952 | *Ο άλλος* |
| 1953 | *Σάντα Τσικίτα* |
| *Το σωφεράκι* | Γιώργος Τζαβέλλας |
| 1954 | *Θανασάκης, ο πολιτευόμενος* | Αλέκος Σακελλάριος |
| 1955 | *Γλέντι, λεφτά κι αγάπη* | Νίκος Τσιφόρος |
| 1957 | *Ο γυναικάς* |
| 1958 | *Μια ζωή την έχουμε* | Γιώργος Τζαβέλλας |
| *Το εισπρακτοράκι* | Φίλιππος Φυλακτός |
| *Μέλπω* | Φρίξος Ηλιάδης |
| 1959 | *Δουλειές με φούντες* | Πάνος Γλυκοφρύδης |

Παραπομπές
----------

1. ↑  Χαρκιολάκης, Αλέξανδρος (30 Ιουνίου 2006). «Μιχάλης Σουγιούλ: 100 χρόνια από τη γέννησή του» (PDF). *dspace.mmb.org.gr*. Μουσική Βιβλιοθήκη «Λίλιαν Βουδούρη». Αρχειοθετήθηκε από το πρωτότυπο (PDF) στις 1 Αυγούστου 2021.

Εξωτερικοί σύνδεσμοι
--------------------

* Σουγιούλ (Αρχείο ντοκιμαντέρ της ΕΡΤ)
* Οι παλιοί μας φίλοι: Μιχάλης Σουγιούλ στο YouTube
* ««Και την Αγία Γραφή να του δώσεις, θα την μελοποιήσει». Μιχάλης Σουγιούλ, ο συνθέτης που λάτρευε την κλασική μουσική και δημιούργησε τα αρχοντορεμπέτικα». *www.mixanitouxronou.gr*. Μηχανή του Χρόνου. 2017. Αρχειοθετήθηκε από το πρωτότυπο στις 21 Αυγούστου 2019.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 296567314
* **Europeana**: agent/base/45061
* **ΕΒΕ**: 34828
* LCCN: no2013015799
* GND: 1231493410
* MusicBrainz: a1b6f3eb-1b15-4f21-b069-7466fb6798c9

 |

 |